תיקייה חסן, בת 44 מהכפר כאבול בצפון, נכנסה לניתוח לב מורכב לאחר שלבה כבר הפסיק לפעום. הרופאים בבית החולים רמב"ם ביצעו בה ניתוח לב באבי העורקים ולמעשה השיבו אותה לחיים. צוות בית החולים תיאר את סיפורה כ"נס רפואי".
חסן, אם לארבעה ילדים, הועברה לרמב"ם לפני שבועיים וחצי מבית החולים נהריה כשמצבה אנוש, לאחר קרע באבי העורקים. בכניסה לחדר הניתוח בבית החולים רמב"ם נקרע לחלוטין אבי העורקים שלה, סיפרו הרופאים, דם פרץ לחלל הקרום העוטף את הלב, ולבה הפסיק חדל מלפעום. אף שלפי ההגדרה הרפואית, חסן נחשבה בשלב זה למתה, הוחלט בבית החולים להכניסה לחדר ניתוח, ולבצע בה החייאה במקביל לתיקון אבי העורקים.
לדברי ד"ר גיל בולוטין, מנהל המחלקה לניתוחי לב ברמב"ם, "מדובר בניתוח דרמטי מאוד המבוצע במקרים בודדים, כי המצב ממנו סבלה החולה נחשב מראש לקשה ביותר". תחילה ביצע הצוות הרפואי עיסוי לב חיצוני בתיקייה על שולחן הניתוחים, הוחדרה לה צינורית להנשמה, בוצע חילוץ של קרישי הדם סביב הלב, והיא חוברה למכונת לב-ריאה שאפשרה ללב להתאושש ולשוב ולפעום. בהמשך ביצע הצוות הרפואי ניתוח להחלפת אבי העורקים, במהלכו גם הוחלף מסתם לב פגוע בעקבות מום מולד. הניתוח המורכב ארך תשע שעות.
לפני כשנתיים, מת חולה שסבל ממקרה דומה בכניסה לחדר הניתוח. "במקרה הנוכחי הזהרתי את המשפחה שקיים סיכון גדול שהיא לא תתעורר, או שיתברר כי היא סובלת מנזק מוחי משמעותי ובלתי הפיך", מספר בולוטין. ואולם כעבור שלושה ימי תרדמת התעוררה תיקייה, ושבה במהירות לדבר ואף לתפקד. כעבור שבוע אשפוז כבר שוחררה לביתה, והבוקר ביקרה את הצוות הרפואי ברמב"ם לביקורת.
"זה היה די קרוב לנס רפואי, סיפר בולוטין, "לאחר הניתוח יצאתי לחופש, והרופאים התקשרו אליי ובישרו לי בהתרגשות שהחולה התעוררה. הסיכויים שלה להתעורר ללא נזק מוחי היו קטנים ביותר. כעת, לאחר ששבה לתפקד, היא תידרש רק לשמור על לחץ הדם ולעבור טיפול תרופתי למניעת קרישי דם, אך יכולה לשוב לחיים מלאים ופעילים".
בתוך כך, הבוקר הושק במרכז הרפואי שיבא חדר ניתוחי לב היברידי מהמתקדמים בעולם המאפשר ביצוע ניתוחי לב וצנתורים במקביל. בחדר ההיברידי כבר טופלו בשלושת השבועות האחרונים 15 חולי לב. כיום מתבצעות בו השתלות מסתמי לב המשולבות בצנתורים לפתיחת כלי דם סתומים.
לדברי מנהל מערך ניתוחי הלב בשיבא, ד"ר אהוד רענני, "בהמשך ניתן יהיה לבצע בחדר הניתוח טיפולים פחות פולשניים בחולים לאחר אירועי לב קשים, ובמקום לבצע 5-6 מעקפים בניתוח בפתיחת הבטן, ניתן יהיה לבצע מעקף אחד בחתך קטן המאפשר התאוששות מהירה יותר, ולטפל ביתר כלי הדם הסתומים בצנתורים".
בעולם קיימים עד 20 חדרי ניתוח היברידיים דומים במדינות המערב, המשוכללים שבהם בגרמניה וארה"ב. החדר שהוקם בשיבא הוא למעשה חדר ניתוח שנהרס עד הייסוד ונבנה מחדש במשך שלוש שנים בעלות של כ-5 מיליון דולר, והוא כולל מערכת וידיאו משוכללת המאפשרת לקלוט צילומי וידאו מ-32 מקורות שונים, לרבות מוניטורים, מצלמות המוצבות בחדר ומצלמה המותקנת על ראש המנתח. גם במרכז הרפואי אסותא מדווחים על כוונתם לפתוח חדר ניתוחי לב היברידי בקרוב. בבית החולים בלינסון הושק כבר לפני שנה חדר צנתורים היברידי, המאפשר גם הוא ביצוע פעולות משולבות של מצנתר ומנתח לב.